TPOLY ลั่น Q2/59 กำไรดีต่อเนื่องจาก Q1/59 ลุ้นทั้งปีพลิกมีกำไร
TPOLY ลั่น Q2/59 กำไรดีต่อเนื่องจาก Q1/59 ลุ้นทั้งปีพลิกมีกำไร
14 มิ.ย. 2559

นายไชยณรงค์ จันทร์พลังศรี กรรมการผู้จัดการ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า แนวโน้มผลประกอบการไตรมาส 2/59 คาดว่ากำไรดีต่อเนื่องจากไตรมาส 1/59 ที่มีกำไร 17.31 ล้านบาท ส่วนทั้งปีก็มั่นใจพลิกเป็นกำไรสุทธิได้จากปีก่อนขาดทุน 278 ล้านบาท ทั้งนี้เป็นผลมาจากบริษัทได้ปรับโครงสร้างธุรกิจภายในหลังรับผลกระทบปรับขึ้นค่าแรง ซึ่งตอนนี้แก้ปัญหาได้แล้ว
ในครึ่งปีหลังบริษัทมีงานเตรียมเซ็นรับงานใหม่เป็นคอมมูนิตี้มอลล์ มูลค่าราว 700 ล้านบาท นอกจากนี้ ยังคาดได้งานอาคารสูงที่บริษัทได้ยื่นประมูลไปทั้งหมดราว 10,000 ล้านบาท โดยหวังได้ 10% ซึ่งปีนี้ก็หวังว่าธุรกิจรับเหมาก่อสร้างดีขึ้นก็จะสามารถลดตัวเลขขาดทุนสะสมลงได้ โดยคาดว่าจะล้างได้หมดในปี 60 เพื่อพิจารณาจ่ายปันผลให้กับผู้ถือหุ้นต่อไป
บริษัทยังคงตั้งเป้าหมายการเติบโตของรายได้ในปีนี้ไว้ที่ประมาณ 10% จากปีก่อนที่ทำได้ 2,282.16 ล้านบาท เนื่องจากปัจจุบันมีงานในมือ (Backlog) อยู่ประมาณ 4,500 ล้านบาท ซึ่งจะทยอยรับรู้รายได้เข้ามาอย่างต่อเนื่อง ประกอบกับ มีแผนเข้าร่วมประมูลงานใหม่รวมมูลค่ากว่า 10,000 ล้านบาท โดยคาดว่าจะได้รับงานดังกล่าวไม่น้อยกว่า 10% ของมูลค่าที่ยื่นประมูลอย่างแน่นอน ซึ่งจะเป็นอีกหนึ่งปัจจัยที่ช่วยสนับสนุนให้ผลประกอบการของบริษัทฯ กลับมาเทิร์นอะราวด์ และสร้างผลตอบแทนที่ดีให้กับผู้ถือหุ้นได้ในอนาคต